**Φιλοσοφία-Σκοπιμότητα**

«Το τραγούδι της χαράς» απευθύνεται σε παιδιά Β’ τάξης δημοτικού σχολείου με στόχο να καλλιεργήσουν κοινωνικές δεξιότητες συνεργασίας, ομαδικότητας και αρμονικής συνύπαρξης με τους/τις συμμαθητές/τριές τους και κατανόησης των συναισθημάτων τους. Η υλοποίηση του προγράμματος προϋποθέτει τη δημιουργία ενός θετικού κλίματος, αποδοχής, σεβασμού, κατανόησης και ορίων.

Στο πλαίσιο του προγράμματος αναπτύσσονται δεξιότητες ζωής που συνδέονται με αξίες όπως η αγάπη, η ελευθερία, η αλληλεγγύη, η ισότητα, η συνεργασία, ο σεβασμός, η υπευθυνότητα, η αυτοεκτίμηση μέσα από δραστηριότητες που καλλιεργούν τον διάλογο, την καλλιτεχνική έκφραση, τις βασικές ψηφιακές δεξιότητες, τον κριτικό γραμματισμό, τον αναστοχασμό.

Το πρόγραμμα αυτό αναπτύσσεται σε επτά (7) τρίωρα δυναμικά εξελισσόμενα εργαστήρια, τα οποία αλληλοσυμπληρώνονται με στόχο την καλλιέργεια δεξιοτήτων ψυχικής υγείας και 4cs. Τα παιδιά μέσα από το πρόγραμμα αναγνωρίζουν τον ρόλο της χαράς, αλλά και όλων των συναισθημάτων τους, επικοινωνούν, συνεργάζονται, κινούνται, δημιουργούν αλλά και καλλιεργούν την κριτική τους σκέψη και την ενσυναίσθηση με στόχο την ολόπλευρη ανάπτυξή τους.